《次韵昌甫 其一》
宋代·韩淲

人物本如云，八俊更三君。山风吹夏箨，苍雪落纷纷。

专壑紫苔古，掩关青竹深。据高梧而瞑，新蝉助长吟。

斸土烧萌茁，惩羹且一餐。竹新明眼句，持答愧琅玕。

千岁支床龟，团蒲纸帐为。发梳晨粥后，梅有隔窗枝。

未腊灵山白，溪南只独看。章泉两峰雪，应更地炉寒。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。